කැලණිය ප්‍රාදේශීය සභා මන්ත්‍රී හසිත මඩවල (එජනිස) යන අය ඝාතන සිද්ධියේ හයවන සැකකාර ඉෂාන් එදිරිසිංහ නැමැත්තා ළඟ තිබී හමුවූ පරිගණකයේ විශ්ලේෂණ වාර්තාව තවම ලැබී නැති හෙයින් එහි වැඩිදුර විභාගය ලබන පෙබරවාරි මස 17 වැනි දිනට කල් තැබීමට මහර මහේස්ත්‍රාත් දර්ශිකා විමලසිරි මෙනෙවිය ඊයේ (27 වැනිදා) නියම කළාය.මේ ඝාතන නඩුවේ හයවන සැකකරුට එරෙහිව විභාගය ඊයේ (27 වැනිදා) මහර මහේස්ත්‍රාත් අධිකරණයේ යළි කැඳවූ අවස්ථාවේ මහේස්ත්‍රාත්වරිය එහි වැඩිදුර විභාගය මෙසේ කල් තැබිණ.මෙහිදී අපරාධ පරීක්ෂණ දෙපාර්තමේන්තුවේ විශේෂ අපරාධ විමර්ශන අංශයේ පොලිස් පරීක්ෂක සංඛ ගුණවර්ධන මහතා අධිකරණයට කරුණු දක්වමින් හයවන සැකකරු ළඟ තිබී හමුවූ පරිගණකයේ විශ්ලේෂණ වාර්තාවක් ලබා ගැනීම සඳහා කොළඹ විශ්වවිද්‍යාලයේ පරිගණක විශ්ලේෂණ අංශයට යොමු කළ පරිගණකය පිළිබඳ වාර්තාව තවම ලැබී නැති බව කීය.